**Državljanska in domovinska kultura in etika, 7. razred, 2. teden** (23. 3. – 27. 3. 2020)

1. **šolska ura: DOKUMENTI O ČLOVEKOVIH PRAVICAH**

* **Za uvod**: v **učbeniku** na **str. 43** si **preberite**, kako je nastala **ideja o človekovih pravicah**. Ugotovite, kdaj se je prvič pojavila med ljudmi, v katerem obdobju se je ideja bolj razširila ter kdaj in zakaj je nastalo prvo pomembno besedilo o človekovih pravicah z naslovom Splošna deklaracija človekovih pravic.
* Že prejšnjo uro ste ugotovili, da je posameznik svoboden, kadar ne počne nič takšnega, s čimer bi kršil svobodo druge osebe (npr. si proti volji druge osebe prilastil njeno lastnino, govoril v njenem imenu ...). To pomeni, da posameznik ali določena skupnost upošteva dogovorjene in sprejete dogovore, pravila in zakone določene skupnosti oz. družbe, v kateri živi. **Vsi se rodimo kot človeška bitja z enako pravico življenja, svobode, razvoja in napredovanja, izobrazbe, zdravja, poklicnega uspeha, osebne sreče in vpliva na odločitve, ki jih sprejemamo v skupnosti državljanov. To ne sme biti odvisno od spola, rase, narodnosti, vere, izobrazbe staršev ali drugih okoliščin.**
* V **učbeniku** na **str. 44-46** si preberite **nekaj osnovnih človekovih pravic** (poglavje 4). Nato preberite še poglavje 5 na **str. 46**. Skupaj spoznajmo **tri osnovne dokumente**, v katerih so zapisane človekove pravice:
  + **10.decembra leta 1948** je Organizacija Združenih narodov (OZN) sprejela **Splošno deklaracijo človekovih pravic.** V njej so navedene človekove osnovne pravice in je temeljni dokument na področju človekovih pravic. **Ima 30 členov.** Njen poglavitni avtor je [John Peters Humphrey](http://sl.wikipedia.org/w/index.php?title=John_Peters_Humphrey&action=edit&redlink=1) iz [Kanade](http://sl.wikipedia.org/wiki/Kanada), pri pisanju pa so sodelovali še [Eleanor Roosevelt](http://sl.wikipedia.org/wiki/Eleanor_Roosevelt) iz [ZDA](http://sl.wikipedia.org/wiki/Zdru%C5%BEene_dr%C5%BEave_Amerike), [René Cassin](http://sl.wikipedia.org/w/index.php?title=Ren%C3%A9_Cassin&action=edit&redlink=1) iz [Francije](http://sl.wikipedia.org/wiki/Francija), [P. C. Čang](http://sl.wikipedia.org/w/index.php?title=P._C._%C4%8Cang&action=edit&redlink=1) iz [Kitajske](http://sl.wikipedia.org/wiki/Kitajska) in drugi.
  + **4. novembra 1950** so države članice Sveta Evrope na temelju vsebine Splošne deklaracije napisale dokument z naslovom **Evropska konvencija o človekovih pravicah.**
    - Med izrazoma **deklaracija** in **konvencija** je precejšnja razlika. Državo podpisnico **deklaracije** podpis moralno zavezuje, da uresničuje njeno vsebino. Ni pa to pravno zavezujoč dokument, kar pomeni, da države podpisnice **ne čaka kazen**, če vsebine deklaracije ne upoštevajo povsem. Kljub temu pa bi morali te osnovne človekove pravice upoštevati po vsem svetu. Njeno polno izvajanje bi spremenilo svetovno skupnost, kar pomeni, da na svetu ne bi bilo več kriminala, vojn …
    - Država, ki podpiše **konvencijo**, pa se načelno zaveže, da bo uresničevala vsebino tega dokumenta. Pravna zavezanost vključuje **kazni**, seveda v primeru, če država krši njeno vsebino.
  + Obstaja tudi poseben dokument, ki ščiti pravice otrok. To je **Konvencija o otrokovih pravicah**, ki jo je sprejela OZN **20. novembra 1989**. Slovenija jo je podpisala takoj. Številne države je še niso podpisale, npr. ZDA, Somalija …
* Vsi ti dokumenti so nastali iz potreb, da bi se na ravni človeštva dogovorili o pravilih, s katerimi bi določili meje med svobodo, zlorabo, uveljavljanjem uresničenih interesov in diskriminacijo. Glavno etično (moralno) pravilo, ki je zapisano tudi na začetku Splošne deklaracije o človekovih pravicah, je: **»Vsi ljudje bi morali ravnati drug z drugim kakor bratje.«** (učbenik, str. 44)
  + **Razmislite**, katera etična (moralna) pravila bi še morali vsebovati dokumenti o človekovih pravicah. **Razmislite še, ali so ljudem danes, zaradi novega virusa, kršene kakšne pravice …**
* **Zapišite snov v zvezek.** Zapis najdete na naslednji strani.

Ne pozabite se pripravljati na izdelovanje plakatov iz svetovnih verstev. V 7. a ste z izdelovanjem že začeli, tako da se pripravite še na predstavitve. Tudi v 7. b vam ne bo škodilo, če se med sabo kontaktirate in malo dogovorite o skupinskem delu. ☺

2. šolska ura: zapis v zvezek

**DOKUMENTI O ČLOVEKOVIH PRAVICAH**

1. **Splošna deklaracija človekovih pravic**

- sprejela jo je Organizacija združenih narodov (OZN) 10. decembra leta 1948

- ima 30 členov

1. **Evropska konvencija o človekovih pravicah**

- sprejele so jo države članice Sveta Evrope 4. novembra leta 1950

1. **Konvencija o otrokovih pravicah**

* sprejela jo je OZN 20. novembra leta 1989

**Glavna etična načela človekovih pravic:**

* **SVOBODA**
* **PRAVIČNOST**
* **DOSTOJANSTVO**
* **ENAKOST**
* **SOLIDARNOST**